Пшыналъэ шэрашэхэр
Къэбэрдей-Балъкъэр, Адыгэ, Ингуш, Осетие Ищхъэрэ-Алание республикэхэм щIыхь зиIэ я артист, пшынауэ, уэрэдус, макъамэтх Iэзэ Лосэн Тимур, иужь илъэсхэм хабзэ зэрыхъуауэ, КъБР-м и Музыкэ театрым иджыблагъэ щызэхуишэсащ и лэжьыгъэхэр зигу дыхьэхэр, пшыналъэхэмрэ макъамэхэмрэ фIыуэ зылъагъухэр. Ар ирагъэкIуэкIащ ЩоджэнцIыкIу Алий и цIэр зезыхьэ Къэбэрдей къэрал драмэ театрым и артист Хьэмырзэ Ахьмэдрэ «Кабардинка» къэрал академическэ къэфакIуэ ансамблым и къэфакIуэ ГъущIо Сюзаннэрэ.
Нэхъапэхэми хуэдэу, мы джэгу щIэщыгъуэми цIыхушхуэм зыкърагъэхьэлIащ, лъэпкъ пшыналъэм, пшынэбзэм, пшынэпсэм зэрыхуэзэшар IупщIу. Утыкур зыгъэдэхар ЦIыпIынэ Идарщ.
Лосэн Тимур нэхъапэIуэкIэ и Iэдакъэ къыщIэкIа, цIыхубэм ягу дыхьа уэрэдхэмрэ къафэхэмрэ къадэкIуэу, пшыхьым щагъэзэщIащ лэжьыгъэщIэхэри. Япэу Лосэным игъэзэщIахэм ящыщщ «Хэкужь къафэр», Къудей Зое и къафэр, къафэ кIыхьыр, ХьэтIохъущыкъуей къафэр, убыххэм ятеухуа уэрэдыр, нэгъуэщIхэри.
Лъэпкъ гупсысэр, гъащIэр, гукъыдэжыр къыщыгъэлъэгъуа пшынэбзэ-рэ макъамэкIэ гъэнщIа пшыхь гукъинэжым и утыкур ягъэбжьыфIащ республикэм и уэрэджыIакIуэ цIэрыIуэ-хэу Лий Аслъэн, Тхьэгъэлэдж Светланэ, Хъыжьрокъуэ СулътIан, Бэчхэ Азэмэтрэ Ренатэрэ, ТхьэкIумащIэ Аслъэн, ДыщэкI Артур, ПащIэ Алим, КIыщхэ Ислъамрэ Каринэрэ, ЗекIуэрей Азэмэт, Дэгу Каринэ, Хьэкъунхэ Ислъамрэ Оксанэрэ, Къуэдзокъуэ Ислъам, Мэршэн МуIэед, Чылар Нэсрэн, Щокъуий Мурат, Дау Iэминэ, Къуныжьхэ Тимур, Мухьэмэд, Хьэмид сымэ, «Бзэрабзэ» адыгэ оркестрым хэт щIалэгъуалэм, «Налшык» гупым, нэгъуэщIхэми. Абыхэм гум дыхьэу, псэкIэ зэрызыхащIэр IупщIу ягъэзэщIащ Лосэн Тимур итха, макъамэ зыщIилъхьэжа е къигъэщIэрэщIэжа уэрэдхэм, къафэхэм ящыщ.
Пшыналъэр, макъамэр, уэрэдыр, къафэр щызэхэухуэна, ахэр екIуу щызэщIэжьууэ пшыхь щIэщыгъуэр гуапэу екIуэкIащ. Абы теухуа тхыгъэ зыубгъуа ди газетым и къыкIэлъыкIуэ къыдэкIыгъуэхэм ящыщ зым тетынущ.
ТЕКIУЖЬ Заретэ.
